**Aðalfundur Félags eldri borgara Hveragerði**

**20. febrúar 2020 kl. 14.00**

**Fundargestir mættu 46.**

**Kristín Dagbjartsdóttir byrjaði á að biðja fólk um að drjúpa höfði og minnast látinna félaga á árinu og setti síðan fundinn og tilnefndi Sigurð Val Magnússon sem fundarstjóra og Jóninu Haraldsdóttur sem ritara og var það samþykkt.**

1. **Sigurður þakkaði það traust sem honum væri sýnt með þessu og spurði hvort fundur væri ekki löglegur þar sem hann hafði verið auglýstur á réttum tíma og var samþykkt.**
2. **Kristín Dagbjartsdóttir las upp ársskýrslu félagsins sem síðan verður send til bæjarstjórnar Hveragerðis og sett inn á heimsíðu félagsins.**

**Sigurjón Guðbjörnsson las upp reikninga félagsins fyrir árið 2019, á eftir kom Egill Gústafsson og útskýrði betur vegna afskrifta á húsi og húsbúnaði og sagði jafnframt að reikningur vegna útiljósa væri ekki enn kominn í hús. Sigurjón Guðbjörnsson útskýrði einnig betur vegna rekstur á húsi og stjórnunarkostnaði. Var ársskýrsla og reikningar samþykktir samhljóða.**

1. **Kosning stjórnar og skoðunarmenn reikninga.**

**Sigurður Valur las upp bréf frá uppstillingarnefnd þar sem formaður og ritari gefa ekki kost á sér áfram. Bjarni Kristinsson gefur kost á sér sem formaður og Marta Hauksdóttir sem ritari engar athugasemdir gerðar við því. Skoðunarmenn reikninga eru Sigurjón Skúlason og Jóna Einarsdóttir og er það samþykkt.**

**Nýkjörinn formaður tók til máls og þakkaði það traust sem honum væri sýnt og sagði frá aðdraganda að stofnun félagsins þar sem hann var í þeirri nefnd á sínum tíma. Einnig þakkaði Jónína fyrir sig og hvatti félagsmenn að líta inn á þær tómstundir sem væru í boði.**

1. **Lagabreyting.**

**7. kafli. Atkvæðavægi og breytingar**

**Á stjórnar- og félagsfundum ræður einfaldur meirihluti atkvæða. Til lagabreytinga þarf a.m.k. 2/3 hluta greiddra atkvæða. Tillaga til lagabreytinga skal tilkynnt í fundarboði aðalfundar. Fundir félagsins eru löglegir sé til þeirra boðað með tilskyldum fyrirvara og á löglegan hátt. Verði félagsslit skulu eignir félagsins renna til hagsmunamála aldraðra samkvæmt ákvörðun sama félagsfundar.**

**Tillaga að breytingu:**

**7. kafli. Atkvæðavægi og breytingar.**

**Á stjórnar- og félagsfundum ræður einfaldur meirihluti atkvæða. Til lagabreytinga þarf a.m.k. 2/3 hluta greiddra atkvæða. Komi fram ósk um skriflega atkvæðagreiðslu skal fundarstjóri verða við því. Tillaga til lagabreytinga skal tilkynnt í fundarboði aðalfundar. Fundir félagsins eru löglegir sé til þeirra boðað með tilskyldum fyrirvara og á löglegan hátt. Verði félagsslit skulu eignir félagsins renna til hagsmunamála aldraðra samkvæmt ákvörðun sama félagsfundar.**

**Þessari lagabreytingu gleymdist að setja inn í fundarboð og frestast því þessi framkvæmd til næsta aðalfundar.**

1. **Önnur mál.**

**Gísla Garðarssyni var þakkað fyrir vel unnin störf og fært að gjöf bókin „Síldarárin“ þá tók Gísli til máls og þakkaði kærlega fyrir sig og bað Bjarna Kristinsson að koma til sín og taka við lyklum að húsinu. Jónínu Haraldsdóttur var einnig þökkuð góð störf fyrir ritarastörfin og fékk hún sömuleiðis samskonar bók að gjöf. Þá þakkaði hún fyrir sig og hvatti félagsmenn að koma á þá viðburði sem væru í boði því oft gæti það vakið áhuga á viðkomandi stafsemi.**

**Sesselja Guðmundsdóttir tók til máls og vildi kynna hvort ekki væri hægt að stofna ljósmyndaklúbb hún hefði góða konu með sér í því og ekki þyrfti að hafa flóknar græjur til að gera slíkt bara litlar og einfaldar vélar og jafnvel síma.**

**Sigurður Valur þakkaði fyrir þetta og gaf Kristínu Dagbjartsdóttur orðið þar sem hún sagði frá Heilsueflingu og lýðheilsu sem væri búið að koma á fót í samstarfi við sveitarfélagið fyrir 60+ og er það vel sótt. Ennfremur benti hún á að erfitt væri að fá fólk í stjórnunarstörf fyri FEBH og hvatti fólk til að skoða það nánar.**

**Sigurjón Guðbjörnsson sagði að á síðasta aðalfundi hefði verið samþykkt að hækka félagsgjald félagsins úr kr. 4.000.- í kr. 4.500.- en því er frestað til næstu áramóta þ.e. 2021.**

**Sæunn Grímsdóttir bað um orðið og sagði frá söngáhuga sínum frá barnæsku og draum sem hana langar að koma á framfæri og það væri að hafa sönghóp í félaginu ca. 1 sinni í mánuði þar sem komið yrði saman og fólk myndi syngja létt lög sér til skemmtunar og verður fyrsta söngstundin á miðvikudaginn 26. febrúar kl. 13.00 og kemur þá Björn Þórarinsson (Bassi) og spilar á píanó og harmonikku og Sæunn leiðir sönginn.**

**Lena sagði frá útskurði og tálgun og að til stæði að fá leiðbeinanda í tálgun í mars og hvatti fólk til að koma, enginn leiðbeinandi væri á staðnum en reynt er að styðja við hvert annað.**

**Gréta Urban sagði frá „Hverafuglum“ kór eldri borgara og benti fólki á að það vantaði fólk nú væri Örlygur Atli Guðmundsson tekinn við aftur og áætlað er að fara erlendis eftir ár.**

**Egill Gústafsson var næstur á mælendaskrá og benti á leshópinn sem er á mánudagsmorgnum og óskaði eftir að fleiri létu sjá sig þar. Einnig benti hann á að það væru orðnar svo gamlar myndir inn á heimasíðunni að það þyrfti að gera eitthvað í því.**

**Auður Guðbrandsdóttir bauð Bjarna Kristinsson velkominn í hópinn og mælti vel með honum þar sem hún hefði starfað við hlið hans á árum áður.**

**Að lokum stjórnaði Vilhjálmur Albertsson og Sæunn Grímsdóttir fjöldasöng með laginu „Við göngum svo létt er í lundu“ og þar með sleit Kristín Dagbjartsdóttir fundi og bauð upp á kaffihlaðborð.**

**Ritari fundargerðar**

**Jónína Haraldsdóttir.**